
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	      Bucureşti, 18 aprilie 2012

      PL-x 64/2012


AVIZ

asupra

proiectului de Lege pentru modificarea art.1 din Legea nr.239/2002 privind înfiinţarea Universităţii “Titu Maiorescu” din Bucureşti

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea art.1 din Legea nr.239/2002 privind înfiinţarea Universităţii “Titu Maiorescu” din Bucureşti, trimis cu adresa nr. PL-x 64 din 10 aprilie 2012, înregistrat cu nr.31/240 din 11 aprilie  2012.
Proiectul de lege a fost adoptat de Senat, în şedinţa din 2 aprilie 2012, în condiţiile articolului 75 alineatul (2) teza a III-a din Constituţia României, republicată, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare. 
Proiectul de lege are ca obiect de reglementare schimbarea sediului Universităţii “Titu Maiorescu” din Bucureşti, înfiinţată prin Legea nr.239/2002, din str. Dionisie Lupu nr.70, sector 1, Bucureşti, unde s-a aflat sediul Rectoratului până în anul 2008, în str. Dâmbovnicului nr.22, sector 4, Bucureşti, unde se află Rectoratul în prezent, scopul fiind acela de a înlătura dificultăţile în relaţia de comunicare cu diverse organisme sau instituţii.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 18 aprilie 2012.

Membrii Comisiei au examinat proiectul de lege supus avizării, expunerea de motive şi avizul favorabil, cu observaţii şi propuneri al Consiliului Legislativ, aviz cu nr.1074 din 11 octombrie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a iniţiativei legislative, cu recomandarea către comisia sesizată în fond de a solicita şi verifica documentele oficiale justificative pentru schimbarea sediului unei universităţi, persoană juridică de drept privat, prevăzute de art.227 alin.(1) şi art.228 din Legea nr.287/2009 privind Codul civil, republicată.
În raport de obiectul şi conţinutul reglementării, proiectul de lege face parte din categoria legilor ordinare. 

                             PREŞEDINTE,                          
            SECRETAR,

                               Daniel Buda                                    Gabriel Andronache
Consilier parlamentar,

